Χαιρετίζω τον φίλο Δήμαρχο Βασίλη Λαμπρινό,

Και δεν κρύβω την χαρά μου, που μου έδωσε την διπλή δυνατότητα να του εκφράσω πριν από 9 χρόνια την εκτίμηση μου για την ανάγκη να υπερασπιστεί την αρχική υποψηφιότητα του για τον Δήμο Ηρακλείου , όσο και τώρα κατά την λήξη της δεύτερης θητείας του, τα συγχαρητήρια μου για όσα πέτυχε στην τόσο υπεύθυνη αυτή θέση σε ιδιαίτερα μάλιστα δύσκολες οικονομικές συνθήκες και κοινωνικο-πολιτικές εντάσεις.

Ο Βασίλης Λαμπρινός , πολίτης με βαθιά δημοκρατική συνείδηση , έδωσε ακατάλυτα δείγματα ότι η Τοπική Αυτοδιοίκηση , όσο και άλλα συλλογικά κοινωνικά μορφώματα , είναι πεδία πρωτογενούς σύγκλισης των πολιτών και όχι σκληρών μικροκομματικών ή άλλης μορφής ανταγωνισμών. Ενότητα στην κοινωνική βάση , στην οποία βέβαια ανταγωνίζονται και δοκιμάζονται ιδέες και προτάσεις με σκοπό το κοινωνικό όφελος, και δεν υπηρετούν εξαρτήσεις και συμφέροντα.

Ο Βασίλης Λαμπρινός υπηρέτησε την δέσμη των προταγμάτων αυτών στο ακέραιο, έχοντας βέβαια δοκιμαστεί πριν από την ανάληψη της δημαρχίας , ως έγκριτος νομικός- υπερασπιστής με αναγνωρισμένη την αξία του, πέραν του κρητικού ορίζοντα , αλλά και ως πρόεδρος του Δ.Σ.Η. και μέλος των συλλογικών οργάνων του Δικηγορικού Σώματος , όπου με τις δράσεις του δίδαξε ήθος και ανιδιοτέλεια . Έτσι ο τόσο αγαπητός μας δήμαρχος αλλά και πρόεδρος , με την υπεύθυνη συμμετοχή του στα κοινά , αλλά και την εν γένει κοινωνική παρουσία του, επέτυχε το άριστο που οφείλει να επιδιώκει καθένας: Να του αναγνωριστεί από την κοινωνία ο ύψιστος τίτλος του ωφέλιμου πολίτη.

Αθήνα ,17 Δεκεμβρίου 2023

Αντώνης Ρουπακιώτης-Δικηγόρος